รัฐบาลไทย-ข่าวทำเนียบรัฐบาล-พิธีลงนามความร่วมมือจัดตั้งสถาบันไทยโคเซ็น
วันจันทร์ที่ 17 ธันวาคม 2561
พิธีลงนามความร่วมมือจัดตั้งสถาบันไทยโคเซ็น
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ดร.กอบศักดิ์ ภูตระกูล รัฐมนตรีประจําสํานักนายกรัฐมนตรี ร่วมเป็นสักขีพยานในพิธีลงนามความร่วมมือ Memorandum of Cooperation (MoC)
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย ดร.กอบศักดิ์ ภูตระกูล รัฐมนตรีประจําสํานักนายกรัฐมนตรี ร่วมเป็นสักขีพยานในพิธีลงนามความร่วมมือMemorandum of Cooperation (MoC) ระหว่างสํานักงานคณะกรรมการการศึกษา​ขั้นพื้นฐาน(สพฐ.)สถาบันส่งเสริมการสอนวิทยาศาสตร์และเทคโนโลยี (สสวท.) สถาบันเทคโนโลยีพระ​จอมเกล้า​เจ้าคุณ​ทหาร​ลาดกระบัง​ (สจล.) มหาวิทยาลัยเทคโนโลยีพระ​จอมเกล้า​ธนบุรี​ (มจธ.) และสถาบันเทคโนโลยีแห่งชาติ (National Institute of Technology: NIT) หรือ KOSEN ประเทศญี่ปุ่น เพื่อจัดตั้งสถาบันไทยโคเซ็น
โดยมีผู้มีเกียรติจากทั้งสองประเทศเข้าร่วม อาทิ ดร.อิซาโอะ ทานิกุชิ ประธานสถาบันเทคโนโลยีแห่งชาติ (National Institute of Technology) หรือ KOSEN ประเทศญี่ปุ่น, นายอัมพร พินะสา ผู้ช่วยเลขาธิการคณะกรรมการ​การศึกษา​ขั้นพื้นฐาน, ศาสตราจารย์​ ดร.ชูกิจ ลิมปิจํานงค์ ผู้อํานวยการสถาบันส่งเสริมการสอนวิทยาศาสตร์​และ​เทคโนโลยี​ (สสวท.), ศาสตราจารย์​ ดร.สุชัชวีร์ สุวรรณ​สวัสดิ์ อธิการบดีสถาบันเทคโนโลยีพระจอมเกล้า​เจ้าคุณ​ทหาร​ลาดกระบัง​ (สจล.), รองศาสตราจารย์​ ดร.ศักรินทร์ ภูมิรัตน อธิการบดีมหาวิทยาลัยเทคโนโลยี​พระ​จอมเกล้า​ธนบุรี​ (มจธ.) ตลอดจนผู้บริหารสถาบันอุดมศึกษา​ เข้าร่วมงานเมื่อวันศุกร์ที่ 14 ธันวาคม 2561ณ ห้องกมลทิพย์ บอลรูม 3 โรงแรมเดอะ สุโกศล กรุงเทพ​
นพ.ธีระเกียรติ เจริญเศรษฐศิลป์รมว.ศึกษาธิการกล่าว​ว่า​การลงนามความร่วมมือในครั้งนี้ถือเป็นวันประวัติศาสตร์ของประเทศไทย และถือเป็นนิมิตหมายอันดีสําหรับการเริ่มต้นจัดตั้ง "สถาบันไทยโคเซ็น" ซึ่งเป็นโรงเรียนทางวิศวกรรมที่มุ่งเน้นการสร้างนวัตกรรมและเทคโนโลยี โดยใช้รูปแบบการเรียนการสอนโคเซ็น ที่เปิดทําการเรียนการสอนจํานวน 51 แห่งทั่วประเทศญี่ปุ่น สถาบันไทยโคเซ็นจึงเป็นการจัดตั้งสถาบันโคเซ็นครั้งแรกนอกประเทศญี่ปุ่น โดยจะจัดตั้งที่ สจล. และ มจธ.
สําหรับสถาบันไทยโคเซ็น มีระยะเวลาการดําเนินโครงการ 13 ปีคาดว่าจะใช้งบประมาณจํานวน 800 ล้านบาท สําหรับเป็นเงินอุดหนุนการศึกษาของนักศึกษาในสถาบันไทยโคเซ็น และงบดําเนินงานของสํานักงานโครงการจัดตั้งสถาบันไทยโคเซ็นจํานวน 1,200 ล้านบาท ตลอดจนเงินนอกงบประมาณ จํานวน 2,700 ล้านบาท จากองค์การความร่วมมือระหว่างประเทศของญี่ปุ่น (JICA)
โดยจะเริ่มดําเนินการรับสมัครนักเรียนที่จบการศึกษาชั้นมัธยมศึกษาปีที่ 3 เข้าศึกษาต่อที่สถาบันไทยโคเซ็น ในปีการศึกษา 2562ด้วยวิธีการสอบคัดเลือกเช่นเดียวกับการสอบเข้าเรียนของโรงเรียนมหิดลวิทยานุสรณ์และโรงเรียนจุฬาภรณราชวิทยาลัยซึ่งเชื่อว่าโครงการนี้จะทําให้ใน 13 ปีข้างหน้า ประเทศไทยจะมีวิศวกรนักปฏิบัติกว่า 1,000 คน ที่เป็นกําลังคนสําคัญของประเทศ
ในส่วนของการบริหารงานของสถาบันไทยโคเซ็นนั้นอยู่ระหว่างการเตรียมการแต่งตั้งคณะกรรมการบริหาร เพื่อเสนอให้ที่ประชุมคณะรัฐมนตรีให้ความเห็นชอบ ซึ่งคณะกรรมการชุดนี้จะช่วยบริหารงานในเบื้องต้น และในท้ายที่สุดจะส่งต่อการบริหารงานของสถาบันไทยโคเซ็นในรูปแบบของ องค์การมหาชน และมีอิสระในการดําเนินงาน
"ขอให้พ่อแม่ผู้ปกครองเชื่อมั่นและมั่นใจในคุณภาพของสถาบันไทยโคเซ็น ซึ่งทัดเทียมกับโคเซ็นญี่ปุ่นอย่างแน่นอน เพราะมีครูที่มีความเชี่ยวชาญมาสอน อีกทั้งผลสัมฤทธิ์ทางการศึกษาของโคเซ็นประเทศญี่ปุ่นก็เป็นที่ยอมรับอย่างมาก และมีบริษัทมาเสนองานให้ผู้ที่จบการศึกษากว่า 30 บริษัท ดังนั้น เด็กไทยที่จบสถาบันไทยโคเซ็น นอกจากจะมีงานทําแน่นอนแล้ว ยังเป็นบุคลากรที่สามารถสร้างนวัตกรรม​และเทคโนโลยีได้ด้วย"
ดร.กอบศักดิ์ ภูตระกูล รัฐมนตรีประจําสํานักนายกรัฐมนตรี​กล่าวว่า โคเซ็นเป็นระบบการศึกษาที่มุ่งเน้นการผลิตนักนวัตกรรมที่มีชื่อเสียงในประเทศญี่ปุ่น โดยนักนวัตกรรมนั้น ฃมีความสําคัญกับภาคอุตสาหกรรมและการลงทุนในประเทศ ดังนั้น เด็กที่จบการศึกษาจากสถาบันไทยโคเซ็นตามหลักสูตรและมาตรฐานของโคเซ็นประเทศญี่ปุ่น จะมีทักษะและความสามารถที่จะไปสร้างนวัตกรรมต่อยอดเชิงพาณิชย์ได้ การจัดตั้งสถาบันไทยโคเซ็นจึงถือเป็นก้าวสําคัญที่เป็นความภาคภูมิใจของทุกหน่วยงานที่เกี่ยวข้อง
"ขอขอบคุณความร่วมมือจากทุกฝ่ายที่ร่วมกันดําเนินงานให้สถาบันไทยโคเซ็นมาถึงจุดนี้ได้ ซึ่งถือเป็นการปลดล็อกการขาดแคลนบุคลากรที่มีคุณภาพในการพัฒนาอุตสาหกรรมชั้นสูงในภาคอุตสาหกรรมของประเทศด้วย"
ดร.อิซาโอะ ทานิกุชิ ประธานสถาบันเทคโนโลยีแห่งชาติ หรือ KOSEN ประเทศญี่ปุ่น​กล่าวว่า โคเซ็นเป็นสถาบันที่ผลิตวิศวกรและนักนวัตกรรมเทคโนโลยีชั้นสูงระดับโลกของประเทศญี่ปุ่น เป็นระบบการจัดการเรียนการสอนที่เป็นเอกลักษณ์ โดยเด็กที่จบการศึกษาจากโคเซ็น จะมีทักษะด้านต่าง ๆ เมื่อเจอปัญหาหรือความท้าทายจะไม่พูดว่าทําไม่ได้ แต่จะลองทําและยอมรับความท้าทายนั้น
นอกจากนี้ โคเซ็นยังมุ่งหวังให้เด็กที่จบการศึกษาออกไปทําหน้าที่เสมือนหมอที่รักษาและแก้ปัญหาที่เกิดขึ้นในสังคม (Social Doctors) ทําให้เด็กที่จบโคเซ็น 1 คน มีบริษัทกว่า 30 แห่งติดต่อเข้ามาจ้างงาน ในขณะที่เด็กสามารถเลือกบริษัทที่จะทํางานได้เพียง 1 แห่งเท่านั้น จึงเป็นโอกาสดีของนักเรียนไทยที่จะเข้าเรียนในสถาบันไทยโคเซ็นซึ่งใช้มาตรฐานเดียวกันกับโคเซ็นประเทศญี่ปุ่น ในการที่จะมีโอกาสเลือกทํางานหลังจบการศึกษาเช่นเดียวกันสําหรับ สจล. และ มจธ. ที่จะเป็นสถานที่จัดตั้งและเปิดทําการเรียนการสอนของสถาบันไทยโคเซ็นนั้น ก็มีประวัติศาสตร์ด้านการอุดมศึกษา​มาอย่างยาวนาน
"ขอขอบคุณรัฐมนตรีว่าการกระทรวงศึกษาธิการไทย​ ที่เดินทางไปเยี่ยมชมการจัดการเรียนการสอนโคเซ็นที่ประเทศญี่ปุ่น ทําให้เกิดความร่วมมือในการจัดตั้งสถาบันไทยโคเซ็นในครั้งนี้ อีกทั้งขอขอบคุณ สพฐ. สสวท. และหน่วยงานที่เกี่ยวข้องทุกฝ่าย ที่ช่วยดําเนินการต่าง ๆ เพื่อผลักดันการจัดตั้งสถาบันไทยโคเซ็นให้เกิดผลเป็นรูปธรรมโดยเร็ว ซึ่งสถาบันไทยโคเซ็นและโคเซ็นประเทศญี่ปุ่นเปรียบเสมือนเป็นพี่น้องกัน และจะร่วมกันดําเนินงานให้ประสบผลสําเร็จต่อไป"
ศาสตราจารย์​ ดร.ชูกิจ ลิมปิจํานงค์ ผู้อํานวยการ สสวท.กล่าวว่า จากที่ประชุมคณะรัฐมนตรี เมื่อวันที่ 4 ธันวาคม 2561 มีมติเห็นชอบ "โครงการพัฒนากําลังคนด้านวิศวกรรมศาสตร์ เทคโนโลยี และนวัตกรรม สนับสนุนการลงทุนและเพิ่มขีดความสามารถภาคอุตสาหกรรมในประเทศและภูมิภาค"โดยมอบให้ สพฐ. และ สสวท. เป็นผู้รับผิดชอบโครงการซึ่งโครงการพัฒนากําลังคนด้านวิศวกรรมศาสตร์นี้ มีวัตถุประสงค์เพื่อจัดตั้งสถาบันไทยโคเซ็นจํานวน 2 วิทยาเขตได้แก่ สถาบันโคเซ็นแห่งสถาบันเทคโนโลยีพระจอมเกล้าเจ้าคุณทหารลาดกระบัง และสถาบันโคเซ็นแห่งมหาวิทยาลัยเทคโนโลยีพระจอมเกล้าธนบุรี เพื่อพัฒนาหลักสูตรการผลิตวิศวกรนักปฏิบัติ (Practical Engineer) ที่ตอบโจทย์การจัดตั้งสถาบันไทยโคเซ็น พร้อมทั้งพัฒนาบุคลากรทั้งฝ่ายบริหาร และฝ่ายวิชาการของสถาบันไทยโคเซ็นในการจัดการศึกษาให้มีคุณภาพ รวมทั้งสนับสนุนทุนการศึกษาแก่นักศึกษาไทยในหลักสูตรโคเซ็นทั้งในและต่างประเทศ ตลอดจนสนับสนุนส่งเสริมงานด้านวิชาการ งานวิจัย และเผยแพร่เทคโนโลยีต่าง ๆ
"โครงการดังกล่าวเป็นโครงการที่สอดคล้องกับนโยบายไทยแลนด์ 4.0 ซึ่งจะมีบทบาทสําคัญในการช่วยส่งเสริมอุตสาหกรรมกลุ่มเป้าหมาย โดยเฉพาะอุตสาหกรรมในระเบียงเศรษฐกิจพิเศษภาคตะวันออก (Eastern Economic Corridor) โดยพิธีลงนามบันทึกความร่วมมือในครั้งนี้ จะนําไปสู่ความร่วมมือในการจัดตั้งสถาบันไทยโคเซ็น อันจะเป็นประโยชน์ต่อการสร้างพัฒนาเทคโนโลยีและนวัตกรรม เพื่อตอบโจทย์อุตสาหกรรมเป้าหมายตามยุทธศาสตร์ของประเทศต่อไป"
ศาสตราจารย์​ ดร.สุชัชวีร์ สุวรรณ​สวัสดิ์ อธิการบดี สจล.กล่าวว่า สถาบันโคเซ็นทั้ง 51 แห่งในประเทศญี่ปุ่น มีการบริหารงานและจัดการศึกษาที่มีความเป็นเอกลักษณ์และประสบผลสําเร็จอย่างสูง โดยให้ความสําคัญกับภาคอุตสาหกรรม ด้วยการบ่มเพาะวิศวกร​ชั้นเลิศ ซึ่งตลอดระยะเวลา 58 ปีที่ผ่านมา สจล. ก็ได้มีความสัมพันธ์อันแนบแน่นกับประเทศญี่ปุ่น ภายใต้ความร่วมมือและความช่วยเหลือจากรัฐบาลญี่ปุ่นและองค์กร JICA จนกระทั่งมาถึงความร่วมมือครั้งสําคัญในปัจจุบันนี้ ซึ่งก็คือการร่วมกันจัดตั้งสถาบันไทยโคเซ็นที่ถือเป็นการเริ่มต้นที่จะเปลี่ยนแปลงอนาคตของประเทศไทย
โดย สจล. มีแนวทางที่จะเปิดสอนหลักสูตรวิศวกรรมแมคคาทรอนิกส์ หลักสูตร 5 ปีในปีการศึกษา​ 2562 ซึ่งจะรับเด็กที่จบการศึกษาระดับชั้นมัธยมศึกษาปีที่ 3 จํานวน 24 คน เมื่อจบการศึกษาแล้วจะได้รับประกาศนียบัตร​จากโคเซ็น และอนุปริญญาวิศวกรรมศาสตร์จาก สจล. อีกทั้งยังสามารถเลือกศึกษาต่อหลักสูตรปริญญาตรีอีก 2 ปี ได้ทั้งในและต่างประเทศ หลังจากนั้นในปีการศึกษา​ต่อไปจะเปิดหลักสูตรเพิ่มเติมตามความต้องการของภาคอุตสาหกรรม​
"ขอขอบคุณกระทรวงศึกษาธิการ​ สพฐ. และ สสวท. ที่ช่วยผลักดันและดําเนินการให้เกิดพิธีลงนามความร่วมมือครั้งนี้ขึ้น นอกจากนี้ สจล. และ มจธ. จะช่วยกันดําเนินการให้สถาบันไทยโคเซ็นเกิดผลสําเร็จยิ่งขึ้นไป"
รศ.ดร.ศักรินทร์ ภูมิรัตน อธิการบดี มจธ.กล่าวว่า การร่วมจัดตั้งสถาบันไทยโคเซ็น ทําให้ มจธ. ได้เรียนรู้และพัฒนาต่อยอดสิ่งที่ได้ดําเนินการมาอย่างต่อเนื่อง นั่นคือการสร้างวิศวกรนักปฏิบัติที่มีพื้นฐานความรู้ที่เข้มแข็งและมีทักษะการปฏิบัติที่ดี ตามหลักสูตรห้องเรียนวิศวกรรม-วิทยาศาสตร์ (Engineering - Science Classroom) ซึ่งเป็นห้องเรียนที่พัฒนาเด็กที่มีความรู้ความสามารถพิเศษทางวิศวกรรมศาสตร์และวิทยาศาสตร์​
"การที่ มจธ. ได้ร่วมทํางานกับโคเซ็นประเทศญี่ปุ่น ยังเป็นการต่อยอดทักษะด้านวิศวกรรม​ให้กับ มจธ. ในการพัฒนาวิศวกร​ให้ทันต่อการเปลี่ยนแปลงด้านเศรษฐกิจ​และสังคมของโลก ผลิตบุคลากรที่สร้างนวัตรรมได้ ซึ่ง มจธ. จะพัฒนาโคเซ็น วิทยาเขต มจธ. ให้เหมาะสมกับบริบทของไทยมากที่สุด เพื่อผลิตบัณฑิตให้ออกไปสร้างและช่วยให้สังคมดีขึ้น ลดช่องว่างของสังคม และแก้ปัญหาสิ่งแวดล้อมในสังคม ซึ่งสอดคล้องกับแนวทางการดําเนินงานของโคเซ็น ขอขอบคุณทุกท่านที่ทําให้เกิดโครงการที่มีคุณค่าและมีความหมายกับประเทศไทยอย่างมาก"
Written byอรพรรณ​ ฤทธิ์มั่น
Photo Creditยุทธพงศ์​ เลือก​กลั่น​ดี
Rewriterนวรัตน์​ ราม​สูต
Editorบัลลังก์ โรหิตเสถียร